Krúpa, Juraj, poslanec NR SR (2024-02-08):
Vráťte mi čas, práve k tomu sa vraciam. Práve k tomu sa, práve k tomu idem teraz, pretože som musel mať tento úvod a práve idem hovoriť aj k tomu pozmeňovaciemu návrhu, ktorý tu prezentoval pán Gašpar, tri pozmeňovacie návrhy. A tuto je, presne sa ukazuje ten amaterizmus vlády Fica 4. Takéto niečo, takýto bordel som v živote ešte nevidel a vy môžte kritizovať všetko, čo sa tu dialo za minulého volebného obdobia, ale toľko chýb, toľko nepodarkov, ktoré ste sa snažili upravovať troma pozmeňujúcimi návrhmi, že vás hanba nefackuje! Tak najprv príde pán Gašpar s dvadsaťstranovým pozmeňujúcim návrhom, kde polovička z toho opravuje chyby v tom návrhu, ktorý ste predložili. Predložili v skrátenom legislatívnom konaní, kde som presvedčený, že 90 % z vás ani nevie, čo v ňom je. V tom pozmeňujúcom návrhu zistilo sa, prosím pekne, že sú aj v ňom chyby. Tak prišiel pán Gašpar s ďalším pozmeňujúcim návrhom, aby opravil chyby toho pozmeňujúceho návrhu, ktorý opravoval chyby toho zákona v skrátenom legislatívnom konaní, ale aj tam sa zistilo, že aj tam sú chyby, tak prišiel s ďalším pozmeňujúcim návrhom, ktorý opravoval pozmeňujúci návrh, ktorý opravoval iný pozmeňujúci návrh, ktorý opravoval ten zákon. Takéto niečo sme tu ešte nemali. Čo sa týka meritu veci, áno, sú tam niektoré úpravy, ktoré sa hlavne týkajú kriminality, resp. poškodzovania finančných záujmov Európskej únie, kde sa teda tie sadzby sprísňujú. To vychádza vyslovene z toho, povedzme si to na rovinu preto, pretože máme už zásadne ohrozený plán obnovy a eurofondy. Európska únia začína reagovať na to, akým spôsobom tu presadzujete tento Trestný zákon a bola zastavená ďalšia tranža plánu obnovy, je to tak, bola zastavená, bola takisto zrušená návšteva Európskej komisie, ktorá, ktorá tu bola, ktorá sem mala prísť, aby rokovala o pláne obnovy. Ďalej čo znižujete, znižujete ale trestné sadzby nielen pri tom znásilnení, o čom sme sa tu bavili, resp. tam tá premlčacia doba, ale takisto trestné sadzby pri nevyplácaní mzdy. Pri nevyplácaní mzdy alebo pri vniknutí to obydlia, alebo aj pri korupcii. Znova. Čo plánujete, čo sa vlastne chystáte? Akože teraz chcete, aby ľudia sa na Slovensku zamrežovali a dali si pancierové dvere, vyzbrojili sa a báli sa, že im niekto vnikne do obydlia? Áno, to je tretie čítanie. Takže tuto sa znižujú tresty z jedného až päť rokov na šesť mesiacov až tri roky pri trestných činoch nevyplatenia mzdy, neoprávneného užívania cudzej veci, cudzieho motorového vozidla, vniknutia do domu, úverový podvod, poisťovací podvod, podvodný úpadok, zavinený úpadok, úžera, poškodzovanie veriteľa, poškodzovanie archeologického dedičstva, falšovanie predmetov kultúrnej hodnoty. Čiže v podstate kompletne všetko sa znižuje. Takisto sa zvyšuje ale horná hranica pri porušovaní povinnosti pri správe cudzieho majetku z dvoch na štyri roky, no zároveň v druhom odseku sa navrhuje zníženie dolnej hranice z jedného roka na šesť mesiacov. Dílerom drog sa znižuje dolná hranica z desať na osem rokov a v prísnejšom odseku z pätnásť na desať rokov. Dílerom drog, ale tí, ktorí sú tí mastičkári, tak tým hrozí pätnásť, dvadsať rokov. Čo sa týka, obzvlášť závažná trestná činnosť, tak spodná hranica trestnej sadzby recidívy sa síce zvyšuje, ale domáce väzenie sa skracuje o šesť mesiacov, určuje sa tým to minimálne trvanie trestu domáceho väzenia na šesť mesiacov. Zvýšenie hornej hranice pri poškodovaní cudzej veci z jedného roka na dva roky, zároveň sa ale v druhom odseku odstraňuje spodná hranica, zvyšuje sa horná hranica z troch na štyri roky. Lenže tu sa vždy otvára priestor pri každej zmene, ktorá má akože sprísňovať, zároveň ho automaticky aj znižuje. A čo je taký bonbónik, že začaté konania sa dokončia na súdoch, ktoré boli príslušné do 14. marca. Tak to som zvedavý. To som zvedavý, keď dôjde k tým všetkým napadnutiam, ktoré budú vychádzať práve z tohto súdneho, teda z tohto návrhu zákona, keď dôjde k totálnemu preťaženiu, tak tieto súdy, ktoré sa budú striedať potom, aj čo sa týka prokuratúry, či budú vôbec zvládať takýto nápor a pri znižovaní, alebo skracovaní premlčacích dôb dôjde k tomu, že sa koľkokrát k súdnemu procesu títo ľudia ani nedostanú. Nehovoriac o iných deliktoch a iných trestných činoch, kde sa skracuje trestná, teda premlčacia doba napríklad na tri roky. Pri prijímaní úplatku znižujú tresty z desať a čo je z desať, pätnásť na päť až desať rokov. Pri podplácaní, najvážnejšom odseku, sa síce znižujú trestné sadzby zo štyroch na desať rokov, teda zo štyri na desať, ktoré sú teraz na dva až osem a v ďalšom odseku, ktoré sú pätnásť až dvanásť, na tri až deväť. Tak prosím vás pekne, toto je pozmeňujúci návrh, ktorý sme tu mali, teda tri pozmeňujúce návrhy. Takže takýmto spôsobom sa vlastne dozvedáme teraz, keď si to človek načíta, že oni nie že si, že ustupujú, že berú ohľad napríklad Žilinkove pripomienky alebo pripomienky odbornej verejnosti. Nie, oni si ešte znižujú trestné sadzby. Ja neviem, ešte keď príde štvrtý pozmeňujúci návrh, tak to už bude, že za korupciu bude štátne vyznamenanie. To bude štátne vyznamenanie, proste ty si to zvládol super, normálne ti rovno dáme vyznamenanie, proste budeš smerácka iskrička do 50-tisíc, pionier do 250-tisíc a tak ďalej proste. Jednoducho sa im darí. Takže takáto je tu situácia. Čiže to, čo sa tu momentálne deje, je fakt totálny rozvrat právneho štátu. Tie škody, ktoré budú, tie budú nedozierne, tie budú nielen na spravodlivosti a právnom štáte, budú na bezpečnosti a vnímaní vôbec pohodlia a bezpečnosti ako obyvateľov Slovenskej republiky a budú, samozrejme, aj hospodárske škody, ale teda zásadné hospodárske škody, na ktoré sa bude treba pripraviť. Začína to plánom obnovy, budú to eurofondy a budú to ďalšie škody, ktoré budú spa... budú spôsobovať a bude spôsobovať tento zákon. Takže pokiaľ je tu ešte čas, trošku sa nad tým zamyslite, vráťte sa z tejto cesty späť, pretože škodíte Slovensku. Ďakujem.